M. Číž, podpredseda NR SR: (2006-12-13):
Nasledujúcim bodom programu je návrh rozpočtu Sociálnej poisťovne na rok 2007 . Tento návrh vám bol rozdaný ako tlač 113 a spoločná správa ako tlač 113a. Návrh uvedie predseda Rady riaditeľov Sociálnej poisťovne pán František Halmeš. Vitajte, pán predseda, poprosím vás, aby ste uviedli návrh rozpočtu. F. Halmeš, predseda Rady riaditeľov Sociálnej poisťovne: Vážený pán predsedajúci, dámy poslankyne a páni poslanci, návrh rozpočtu Sociálnej poisťovne na rok 2007, rozpočtový výhľad na roky 2008 až 2010 sa predkladá na rokovanie Národnej rady v súlade s pravidlami zákona o sociálnom poistení. Je zostavený v podmienkach zákona o sociálnom poistení v znení neskorších predpisov, určený k termínu spracovania materiálu, pričom sú doňho premietnuté všetky vplyvy zmien a doplnení vyplývajúcich zo zákona č. 310, ktorým sa menil zákon o sociálnom poistení. Novela zákona o sociálnom poistení obsahuje množstvo zásadných vecných zmien, dotýkajúcich sa všetkých súčastí systému sociálneho poistenia, ale aj systému starobného dôchodkového sporenia a z tohto aspektu predstavuje pre Sociálnu poisťovňu, vychádzajúc z jej vecnej pôsobnosti veľmi významnú zmenu doterajšej právnej úpravy, ktorá sa premieta aj do hospodárenia Sociálnej poisťovne. V návrh rozpočtu je zapracovaný aj vplyv novely zákona o sociálnom poistení, ktorý schválila Národná rada v septembri s účinnosťou od 1. 10., to je ten známy nález Ústavného súdu. V dôsledku schválenej novely budú výdavky v základnom fonde invalidného poistenia zvýšené v roku 2006 približne o 600 mil. korún, čo predstavuje prehodnotenie takmer dvoch tretín invalidných dôchodkov z celkového počtu dotknutých. Výdavky v roku 2007 budú z dôvodu tohto zákona vyššie o takmer 1 mld. korún. V kvantifikácii jednotlivých ukazovateľov v návrhu rozpočtu je premietnutý aj vplyv makroekonomických ukazovateľov, ktoré redigoval inštitút ministerstva financií, inštitút finančnej politiky k termínu 26. 9. tohto roka. Prepočty, ktorých výsledkom je predkladaný návrh rozpočtu, vychádzajú okrem iného zo skutočných výsledkov hospodárenia Sociálnej poisťovne za január až august tohto roka a z očakávanej skutočnosti do konca roka. Vyplýva z nich, že zostatok finančných prostriedkov vo fondoch Sociálnej poisťovne k 31. 12. 2006 by mal predstavovať 13 252 mil. korún po započítaní finančných prostriedkov zo štátnych finančných aktív Slovenskej republiky, ktoré sú určené na financovanie transformačných nákladov, súvisiacich s dôchodkovou reformou v celkovej sume 19 200 mil. korún. Návrh rozpočtu je zostavený len v alternatíve s vplyvom druhého piliera, čiže rešpektujú sa v ňom už ustanovenia paragrafov zákona o Sociálnom poistení, v zmysle ktorých príspevky na starobné dôchodkové sporenie nie sú súčasťou rozpočtu Sociálnej poisťovne, pretože nie sú jej príjmami ani výdavkami. Predpokladá sa, že Sociálna poisťovňa bude v roku 2007 postupovať dôchodkovým správcovským spoločnostiam príspevky na starobné dôchodkové sporenie, pričom v úhrne by malo byť v roku 2007 postúpených 20 199 mil. korún vrátane príspevkov hradených zo základného fondu garančného poistenia v sume takmer 1 mld. korún. Celkom budú teda príjmy v bežnom roku 2007 predstavovať sumu 140 697 315-tis. Sk a výdavky 142 763 158-tis. Sk. Z porovnania príjmov a výdavkov v roku 2007 v jednotlivých fondoch vyplýva, že vo všetkých základných fondoch okrem základného fondu starobného poistenia, základného fondu invalidného poistenia a základného fondu garančného poistenia by mala vyčíslená výška príjmov kryť výdavky, pričom v základnom fonde garančného poistenia bude deficit vykrytý prevodom zostatku z minulých rokov. Deficit v dôchodkovom poistení vo výške 28 522 mil. Sk zabezpečí Sociálna poisťovňa vykrytím jednak z rezervného fondu solidarity vo výške 16 824 mil. Sk a zo základných fondov, ktoré sú v súčasnosti prebytkové. V návrhu rozpočtu na budúci rok sa predpokladá celkový bilančný rozdiel v sume 11 186 mil. korún. Na záver chcem, panie poslankyne a páni poslanci, povedať, že napriek zložitému obdobiu, ktorým Sociálna poisťovňa prechádza a prešla je disponovaná naplniť tento rozpočet z hľadiska technického, personálneho aj organizačného. Ďakujem za pozornosť.